TPCH ย้ำเป้ารายได้ปี 65 โต 40% จ่อ COD โรงไฟฟ้าชีวมวลเพิ่ม 2 แห่ง ดันกำลังผลิต 122MW
TPCH ย้ำเป้ารายได้ปี 65 โต 30-40% ทยอยรับรู้รายได้ขายไฟฟ้าทั้ง 11 แห่ง จ่อ COD โรงไฟฟ้าชีวมวลเพิ่ม 2 แห่ง ดันกำลังผลิตทะลุ 122 MW วางแผนขยายโรงไฟฟ้าขยะเพิ่ม คาดชัดเจนปีนี้ 2 แห่ง ตั้งเป้าปี 66 กำลังผลิตรวมเพิ่มเป็น 250 MW
TPCH ย้ำเป้ารายได้ปี 65 โต 30-40% จ่อ COD โรงไฟฟ้าชีวมวลเพิ่ม 2 แห่ง ดันกำลังผลิตทะลุ 122 MW วางเป้าปี 66 เพิ่มเป็น 250 MW
11 พ.ค. 2565

นางกนกทิพย์ จันทร์พลังศรี ประธานคณะกรรมการบริหาร บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH เปิดเผยว่า แนวโน้มผลการดำเนินงานของบริษัทฯในปีนี้ คาดว่าจะเติบโตอย่างแข็งแกร่ง จากการทยอยรับรู้รายได้จากการจำหน่ายไฟฟ้าเข้าระบบเชิงพาณิชย์ (COD) ของโครงการโรงไฟฟ้า รวม 11 แห่ง ประกอบด้วย โครงการโรงไฟฟ้าชีวมวล CRB, MWE, MGP, TSG, PGP, SGP , PTG ,TPCH 5 , TPCH 1 ,TPCH 2 และโรงไฟฟ้าขยะ SP มีกำลังการผลิตรวม 116.3 เมกะวัตต์
นอกจากนี้ บริษัทฯ เตรียมพร้อมที่จะ COD โรงไฟฟ้า ประเภทเชื้อเพลิงชีวมวลเพิ่ม อีก 2 แห่ง เพื่อเป้าหมายการมีกำลังการผลิตรวมที่ 122 เมกะวัตต์ ภายในปีนี้ อีกทั้งโรงไฟฟ้าที่อยู่ในช่วงปรับจูนเครื่องจักรก็มีการเดินเครื่องที่เสถียรมากขึ้น และมั่นใจว่าจะเป็นส่วนหนึ่งในการผลักดันผลงานในปีนี้ให้เติบโตที่ระดับ 30-40%
ทั้งนี้ บริษัทฯ มีเป้าหมายการมีกำลังการผลิตรวม 250 เมกะวัตต์ แบ่งออกเป็น โรงไฟฟ้าประเภทเชื้อเพลิงชีวมวล ชีวภาพ ขนาด 200 เมกะวัตต์  และโรงไฟฟ้าประเภทเชื้อเพลิงขยะ 50 เมกะวัตต์ ภายในปี 2566
ด้านนายเชิดศักดิ์ วัฒนวิจิตรกุล กรรมการผู้จัดการใหญ่ TPCH กล่าวว่า บริษัทฯ เตรียมที่จะ COD โรงไฟฟ้าประชารัฐชีวมวล แม่ลาน กำลังการผลิตรับซื้อไม่เกิน 2.85 เมกะวัตต์ และโรงไฟฟ้าประชารัฐชีวมวล บันนังสตา กำลังการผลิตรับซื้อไม่เกิน 2.85 เมกะวัตต์ ซึ่งขณะนี้มีความคืบหน้าในการก่อสร้างประมาณ 65% คาดว่าจะสามารถ COD ได้ภายในไตรมาส 4/2565 ขณะเดียวกัน บริษัทฯ มุ่งพัฒนาโครงการโรงไฟฟ้าขยะอีกประมาณ 4-6 แห่ง ซึ่งเป็นโรงไฟฟ้าขนาดเล็กมาก (VSPP)  คาดว่าจะเห็นความชัดเจนภายในปีนี้ประมาณ 2 โครงการ
สำหรับแนวโน้มธุรกิจพลังงานหมุนเวียนและพลังงานทางเลือก ประเมินว่า ยังมีโอกาสเติบโตอีกมาก เนื่องจากได้รับการสนับสนุนจากนโยบายภาครัฐตามแผน PDP และ AEDP ฉบับปรับปรุงใหม่ พร้อมทั้ง ปัจจุบันมีความต้องการพลังงานหมุนเวียนในหลากหลายรูปแบบมากขึ้น ซึ่ง TPCH ได้ดำเนินการศึกษาธุรกิจพลังงานหมุนเวียนและพลังงานทางเลือกประเภทอื่นๆ เพื่อเพิ่มช่องทางสร้างรายได้อย่างสม่ำเสมอ และสามารถสร้างผลตอบแทนที่ดีให้กับผู้ถือหุ้นได้ในระยะยาว
ขณะที่ผลการดำเนินงานของบริษัทฯ งวดไตรมาส 1/2565 (สิ้นสุดวันที่ 31 มีนาคม 2565) บริษัทฯ มีรายได้รวม 625.52 ล้านบาท เพิ่มขึ้น 10.5% เทียบช่วงเดียวกันของปีก่อน มีรายได้รวม 566.18 ล้านบาท และมีกำไรสุทธิ 36.99 ล้านบาท